ঘটনার দিন তিনি ঢাকায় ছিলেন। বঙ্গবন্ধুকে হত্যার পর জাতীয় চার নেতাসহ সৈয়দ নজরুলকে যখন গ্রেফতার করা হয় তখন তার স্ত্রী সৈয়দা নাফিসা ইসলাম সরকারি বাসভবন ছেড়ে গোপীবাগে একটি বাসা ভাড়া নিয়ে সেখানে ওঠেন। সেই বাসা থেকেই প্রতিদিন রান্না করে কেন্দ্রীয় কারগারে খাবার পাঠাতেন। কিন্তু ৩ নভেম্বর তিনি বারবার খাবার পাঠাচ্ছেন, আর প্রতিবারই কারা কর্তৃপক্ষ খাবার ফেরত পাঠাচ্ছেন। তখনই তাদের সন্দেহ হয়, হয়তো ভয়ানক কিছু একটা ঘটেছে। শেষ পর্যন্ত সেই আশঙ্কাই সত্যি হলো। নারকীয় হত্যাযজ্ঞের পর সৈয়দ নজরুলের তখনকার নিরাপত্তা কর্মকর্তা এসএম করিম ঢাকার জেলা প্রশাসককে ঘটনা অবহিত করেন। তখন জেলা প্রশাসক চরম এই দুঃসংবাদটি জানান ঢাকার আর্মানিটোলায় সৈয়দ নজরুলের সম্বন্ধি আসাদুজ্জামানের বাসায়। খবর শুনেই সৈয়দ ওয়াহিদুল ইসলামসহ উপস্থিত সবাই বিলাপ করে কাঁদতে থাকেন। এদিনই বিশেষ নিরাপত্তা ব্যবস্থায় আসাদুজ্জামানের বাসায় সৈয়দ নজরুলের ক্ষতবিক্ষত লাশ নিয়ে যাওয়া হয়। এরপর আর্মানিটোলা মাঠে জানাজা পড়িয়ে সরকারি উদ্যোগে বনানীর গোরস্তানে লাশ দাফন করা হয়। তবে তখনকার ভীতিকর পরিস্থিতির কারণে জানাজায় খুব বেশি মানুষ যেতে সাহস করেনি বলে সৈয়দ ওয়াহিদুল ইসলাম জানান।